CELEX: 52020PC0198
Language: lt
Date: 2020-05-08
Title: Pasiūlymas TARYBOS SPRENDIMAS kuriuo dėl COVID-19 krizės protrūkio keičiamos direktyvų (ES) 2017/2455 ir (ES) 2019/1995 perkėlimo į nacionalinę teisę ir taikymo datos

EUROPOS KOMISIJA
            Briuselis, 2020 05 08
            COM(2020) 198 final
            2020/0082(CNS)
            Pasiūlymas
            TARYBOS SPRENDIMAS
            kuriuo dėl COVID-19 krizės protrūkio keičiamos direktyvų (ES) 2017/2455 ir (ES) 2019/1995 perkėlimo į nacionalinę teisę ir taikymo datos
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               2017 m. gruodžio 5 d. Taryba priėmė Direktyvą (ES) 2017/2455
                  1
                (E. prekybos PVM direktyva), kuria iš dalies keičiamos Direktyvos 2006/112/EB
                  2
                (PVM direktyva) ir Direktyvos 2009/132/EB
                  3
                nuostatos, susijusios su tam tikromis pridėtinės vertės mokesčio prievolėmis, taikomomis paslaugų teikimui ir nuotolinei prekybai prekėmis.
            
            
               2019 m. lapkričio 21 d. Taryba priėmė Direktyvą (ES) 2019/1995
                  4
                (toliau – Antroji e. prekybos PVM direktyva), kuria iš dalies keičiamos PVM direktyvos nuostatos, susijusios su nuotoline prekyba prekėmis ir tam tikromis šalies viduje tiekiamomis prekėmis.
            
            
               Daugumos šio išsamaus tarpvalstybinei įmonių e. prekybai su vartotojais taikomo PVM modernizavimo dokumentų rinkinio (dokumentų rinkinys dėl e. prekybai taikomo PVM) teisės aktų nustatyta taikymo data – 2021 m. sausio 1 d., kad valstybės narės turėtų pakankamai laiko pritaikyti savo teisės aktus ir IT sistemas. 
            
            
               2020 m. vasario 14 d. Komisija pristatė dabartinę valstybių narių parengties padėtį – informavo, kad dauguma valstybių narių yra patvirtinusios, kad galės pradėti taikyti taisykles laikydamosi termino. Dvi valstybės narės išreiškė susirūpinimą ir paprašė atidėti taikymo datą vienais metais ar daugiau. Komisija sunkumų patiriančioms valstybėms narėms pasiūlė pagalbą įveikiant tuos sunkumus ir tikėjo, kad valstybės narės iki 2021 m. sausio 1 d. bus pasirengusios. 
            
            
               Tačiau dėl nenumatyto COVID-19 krizės protrūkio ir reikšmingo jo poveikio valstybėms narėms teko keisti savo prioritetus ir išteklius, skirtus dokumentų rinkinio dėl e. prekybai taikomo PVM įgyvendinimui, perskirti kovai su šia pandemija. Todėl kitos valstybės narės nebegali užtikrinti, kad iki 2021 m. sausio 1 d. bus pajėgios užbaigti parengiamąjį darbą, kad galėtų pradėti taikyti naujas taisykles, įskaitant minėtų direktyvų perkėlimą laiku į nacionalinę teisę. Kyla rimtas pavojus, kad E. prekybos PVM direktyvose nustatytų taisyklių įgyvendinimui skirtą nacionalinio lygmens IT sistemą bus vėluojama įdiegti, todėl kelios valstybės narės rizikuoja nepasirengti naujų taisyklių taikymui nuo 2021 m. sausio 1 d. Panašų susirūpinimą išreiškė ir pagrindiniai ekonominės veiklos vykdytojai, ypač pašto ir kurjerių paslaugų teikėjai, paraginę Komisiją dėl COVID-19 krizės atidėti dokumentų rinkinio dėl e. prekybai taikomo PVM taikymo datą šešiais mėnesiais. 
            
            
               2020 m. balandžio 24 d. Komisija surengė susitikimą su valstybėmis narėmis, kad įvertintų jų parengtį nuo 2021 m. sausio 1 d. taikyti naujas taisykles. Dauguma valstybių narių ir vėl patvirtino, kad yra pasirengusios jas taikyti laiku, tačiau pabrėžė, kad dokumentų rinkinio dėl e. prekybai taikomo PVM taikymo nuostatos yra grindžiamos tuo, kad visos valstybės narės turėtų turėti galimybę jas teisingai taikyti, todėl jos būtų pasirengusios pritarti ne ilgesniam kaip šešių mėnesių termino atidėjimui. 
            
            
               Atsižvelgiant į tai, kas išdėstyta pirmiau, šiuo pasiūlymu siekiama Tarybos direktyvoje (ES) 2017/2455 ir Tarybos direktyvoje (ES) 2019/1995 nustatytų pakeitimų taikymo datą (2021 m. sausio 1 d.) atidėti šešiais mėnesiais. Taigi nauja taikymo data turi būti 2021 m. liepos 1 d. Siūloma terminą atidėti šešiais mėnesiais, nes šis atidėjimas turėtų būti kuo trumpesnis, kad papildomi valstybių narių biudžeto nuostoliai būtų kuo mažesni.
            
            
               •Suderinamumas su toje pačioje politikos srityje galiojančiomis nuostatomis
            
            
               Bendras šio pasiūlymo tikslas yra sklandus vidaus rinkos veikimas, ES įmonių konkurencingumas ir poreikis užtikrinti veiksmingą skaitmeninės ekonomikos apmokestinimą. Dokumentų rinkinys dėl e. prekybai taikomo PVM dera su taikysimu apmokestinimo PVM paskirties šalyje principu, nustatytu neseniai priimtame PVM veiksmų plane, kuriam pritarė Taryba
                  5
               . 
            
            
               Be PVM veiksmų plano, dokumentų rinkinys dėl e. prekybai taikomo PVM laikomas viena iš pagrindinių iniciatyvų įgyvendinant bendrosios skaitmeninės rinkos strategiją
                  6
                (toliau – BSR strategija), taip pat bendrosios rinkos strategiją
                  7
                ir e. valdžios veiksmų planą
                  8
               . 
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Pasiūlymas grindžiamas Sutarties dėl Europos Sąjungos veikimo (SESV) 113 straipsniu. Šiame straipsnyje numatyta, kad Taryba, laikydamasi specialios teisėkūros procedūros ir pasikonsultavusi su Europos Parlamentu bei Europos ekonomikos ir socialinių reikalų komitetu, vieningai priima nuostatas dėl valstybių narių netiesioginio apmokestinimo srities taisyklių suderinimo.
               
            
            
               •Subsidiarumo principas (neišimtinės kompetencijos atveju) 
            
            
               Šiuo pasiūlymu atidedama E. prekybos PVM direktyvų, kurias Taryba priėmė 2017 m. gruodžio mėn. ir 2019 m. lapkričio mėn. ir kurias visos valstybės narės turi perkelti į nacionalinę teisę iki 2020 m. gruodžio 31 d., taikymo data (2021 m. sausio 1 d.). Šis pasiūlymas teikiamas reaguojant į COVID-19 krizės protrūkį, kuriam kilus valstybės narės susiduria su sunkumais kovoje su ekstremaliosios situacijos padariniais nacionaliniu lygmeniu ir dėl kurio kai kurioms iš jų sudėtinga užtikrinti, kad būtų laiku įgyvendinti reikalingi jų vidaus IT sistemų pakeitimai. Dokumentų rinkinio dėl e. prekybai taikomo PVM taikymo nuostatos grindžiamos tuo, kad visos valstybės narės turėtų turėti galimybę jas teisingai taikyti.
            
            
               Kadangi PVM yra ES lygmeniu suderintas mokestis, valstybės narės negali pačios nustatyti skirtingų taisyklių. Todėl, norint imtis bet kokios iniciatyvos iš dalies pakeisti e. prekybai taikomas PVM taisykles, įskaitant taikymo datos pakeitimą, reikalingas Komisijos pasiūlymas iš dalies pakeisti PVM direktyvą, o pačios iniciatyvos vienašaliais nacionalinio lygmens veiksmais įgyvendinti negalima.
            
         
         
            
               
                  Taigi pasiūlymas atitinka subsidiarumo principą.
               
            
            
               •Proporcingumo principas
            
            
               
                  Pasiūlymas atitinka proporcingumo principą, t. y. juo neviršijama to, kas būtina Sutartyse nustatytiems tikslams ir visų pirma tikslui užtikrinti sklandų bendrosios rinkos veikimą pasiekti. Kaip ir atitikties subsidiarumo principui atveju valstybės narės negali išspręsti klausimų be pasiūlymo pakeisti E. prekybos PVM direktyvų taikymo datas.
               
            
            
               •Priemonės pasirinkimas
            
            
               
                  Pasiūlymu iš dalies keičiamos Tarybos direktyva (ES) 2017/2455 ir Tarybos direktyva (ES) 2019/1995. Šiuo tikslu pasirinktas Tarybos sprendimas, nes vienintelis pakeitimas yra perkėlimo į nacionalinę teisę ir taikymo datų atidėjimas. 
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Į Komisiją kreipėsi kelios valstybės narės ir pašto bei kurjerių paslaugų teikėjai, pabrėždami, kad dėl COVID-19 krizės protrūkio labai mažai tikėtina, kad sugebės iki 2021 m. sausio 1 d. parengti ir veikimui pritaikyti savo IT sistemas, skirtas e. prekybos PVM dokumentų rinkiniui taikyti ir įgyvendinti. 
               
            
            
               2020 m. balandžio 24 d. Komisija surengė susitikimą su valstybėmis narėmis, kad įvertintų jų parengtį nuo 2021 m. sausio 1 d. taikyti naujas taisykles. Dauguma valstybių narių ir vėl patvirtino, kad yra pasirengusios jas taikyti laiku, tačiau pabrėžė, kad dokumentų rinkinio dėl e. prekybai taikomo PVM taikymo nuostatos yra grindžiamos tuo, kad visos valstybės narės turėtų turėti galimybę jas teisingai taikyti, todėl jos būtų pasirengusios pritarti ne ilgesniam kaip šešių mėnesių termino atidėjimui. 
            
            
               •Poveikio vertinimas
            
            
               Buvo atliktas pasiūlymo
                  9
               , lėmusio E. prekybos PVM direktyvos priėmimą, poveikio vertinimas. Šiuo pasiūlymu dėl COVID-19 krizės protrūkio keičiamos tik Direktyvoje (ES) 2017/2455 ir Direktyvoje (ES) 2019/1995 nustatytų pakeitimų taikymo datos.
            
            
               •Reglamentavimo tinkamumas ir supaprastinimas
            
            
               Pagrindinis šio pasiūlymo tikslas – dėl COVID-19 krizės protrūkio dokumentų rinkinio dėl e. prekybai taikomo PVM taikymo datą atidėti šešiais mėnesiais.
            
            
               Pasiūlymu nekeičiama taisyklių esmė, o tik šešiais mėnesiais atidedama jų taikymo data.
            
            
               4.POVEIKIS BIUDŽETUI
            
            
               
                  Šis pasiūlymas yra projekto atidėti dokumentų rinkinio dėl e. prekybai taikomo PVM taikymo datą dalis. 
               
               
                  Jau priimto dokumentų rinkinio dėl e. prekybai taikomo PVM poveikis biudžetui išsamiai išdėstytas pasiūlymo dėl Tarybos direktyvos 2017/2455 aiškinamajame memorandume, COM(2016) 757 final
                     10
                  .
               
               
                  Apskaičiuota, kad, sėkmingai neįgyvendinus dokumentų rinkinio dėl e. prekybai taikomo PVM, valstybių narių biudžeto nuostoliai kasmet sudarys apie 5–7 mlrd. EUR. Taigi dėl šešių mėnesių atidėjimo būtų patirta apie 2,5–3,5 mlrd. EUR nuostolių. Tačiau, jei valstybės narės ir įmonės nėra pasirengusios taikyti naujų e. prekybai taikomo PVM taisyklių, kilus netinkamo sistemos veikimo rizikai galėtų būti patirti beveik tokio pat dydžio nuostoliai.
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
         
         
            
               
                  Įgyvendinimą stebės Nuolatinis administracinio bendradarbiavimo komitetas, remiamas jo informacinių technologijų pakomitečio, ir Nuolatinis informacinių technologijų komitetas. 
               
            
            
               •Išsamus konkrečių pasiūlymo nuostatų paaiškinimas
            
            
               Šis pasiūlymas yra susijęs tik su jau priimtos dokumentų rinkinio dėl e. prekybai taikomo PVM teisinės sistemos, nustatytos PVM direktyvoje, taikymo data. Jos taikymo data atidedama šešiais mėnesiais. Vadinasi, taisyklės turi būti taikomos ne nuo 2021 m. sausio 1 d., o nuo 2021 m. liepos 1 d. Todėl valstybės narės turi priimti ir paskelbti perkėlimo į nacionalinę teisę priemones ne vėliau kaip 2021 m. birželio 30 d., o ne 2020 m. gruodžio 31 d.
            
            
               Šis pasiūlymas teikiamas dėl COVID-19 krizės protrūkio, kuriam kilus valstybės narės patiria spaudimą nedelsdamos reaguoti ir skubiai nacionaliniu lygmeniu patvirtinti priemones, kad būtų sušvelninti krizės padariniai įmonėms ir visuomenei. Dėl šių beprecedenčių išskirtinių aplinkybių kelios valstybės narės negali užtikrinti, kad iki 2021 m. sausio 1 d. termino spės į nacionalinę teisę perkelti ir nacionaliniu lygmeniu įgyvendinti reikalingas dokumentų rinkinio dėl e. prekybai taikomo PVM taisykles.
            
            
               2020/0082 (CNS)
            
            
               Pasiūlymas
            
            
               TARYBOS SPRENDIMAS
            
            
               kuriuo dėl COVID-19 krizės protrūkio keičiamos direktyvų (ES) 2017/2455 ir (ES) 2019/1995 perkėlimo į nacionalinę teisę ir taikymo datos
               
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 113 straipsnį,
            
            
               atsižvelgdama į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams, 
            
            
               atsižvelgdama į Europos Parlamento nuomonę
                  11
               , 
            
            
               atsižvelgdama į Europos ekonomikos ir socialinių reikalų komiteto nuomonę
                  12
               , 
            
            
               laikydamasi specialios teisėkūros procedūros, 
            
            
               kadangi:
            
            
               (1)Tarybos direktyvoje 2006/112/EB
                  13
                su pakeitimais, padarytais Tarybos direktyva (ES) 2017/2455
                  14
                ir Tarybos direktyva (ES) 2019/1995
                  15
               , nustatyta tarpvalstybinei įmonių e. prekybai su vartotojais taikomo pridėtinės vertės mokesčio (PVM) modernizavimo teisės aktų rinkinio teisinė sistema. Dauguma šių naujų nuostatų turi būti taikomos nuo 2021 m. sausio 1 d.;
            
            
               (2)2020 m. sausio 30 d. Pasaulio sveikatos organizacija (toliau – PSO) COVID-19 protrūkį paskelbė tarptautinio masto pavojaus visuomenės sveikatai situacija. 2020 m. kovo 11 d. PSO COVID-19 protrūkį paskelbė pandemija. Užsikrėtimo COVID-19 atvejai užfiksuoti visose valstybėse narėse. Dėl grėsmingai augančio užsikrėtimo atvejų skaičiaus ir prieinamų veiksmingų kovos su COVID-19 protrūkiu priemonių trūkumo daugelis valstybių narių paskelbė nacionalinę nepaprastąją padėtį; 
            
            
               (3)dėl COVID-19 krizės protrūkio susiklostė beprecedentė nenumatyta ekstremalioji situacija, daranti didelį poveikį valstybėms narėms ir verčianti jas imtis neatidėliotinų nacionalinio lygmens veiksmų kilusiai krizei įveikti. Šiam prioritetui tenka perskirti kitoms problemoms spręsti skirtus išteklius. Dėl šios krizės kelioms valstybėms narėms sudėtinga iki 2020 m. gruodžio 31 d. užbaigti plėtoti IT sistemas, kurių reikia, kad būtų galima nuo 2021 m. sausio 1 d. laikytis taisyklių, nustatytų direktyvose (ES) 2017/2455 ir (ES) 2019/1995. Todėl kelios valstybės narės ir pašto bei kurjerių paslaugų teikėjai paprašė atidėti direktyvų (ES) 2017/2455 ir (ES) 2019/1995 taikymo datas; 
            
            
               (4)atsižvelgiant į sunkumus, su kuriais susiduria valstybės narės siekdamos įveikti COVID-19 krizę, ir į tai, kad naujos nuostatos grindžiamos principu, kad visos valstybės narės turi atnaujinti savo IT sistemas, kad galėtų taikyti direktyvose (ES) 2017/2455 ir (ES) 2019/1995 nustatytas nuostatas ir taip užtikrinti informacijos ir mokėjimų surinkimą ir perdavimą pagal pakeistas schemas, būtina atidėti šių direktyvų perkėlimo į nacionalinę teisę ir taikymo datas šešiais mėnesiais. Atidėti terminą šešiais mėnesiais yra tinkama, nes atidėjimas turėtų būti kuo trumpesnis, kad papildomi valstybių narių biudžeto nuostoliai būtų kuo mažesni;
            
         
         
            
               (5)todėl direktyvos (ES) 2017/2455 ir (ES) 2019/1995 turėtų būti atitinkamai iš dalies pakeistos,
            
            
               PRIĖMĖ ŠĮ SPRENDIMĄ: 
            
            
               1 straipsnis 
                  Direktyvos (ES) 2017/2455 pakeitimai
            
            
            
               Direktyva (ES) 2017/2455 iš dalies keičiama taip:
            
            
               (1)2 straipsnis iš dalies keičiamas taip:
            
            
               (a)antraštė pakeičiama taip:
            
            
                „Direktyvos 2006/112/EB pakeitimai, įsigaliojantys nuo 2021 m. liepos 1 d.“;
            
            
               (b)įvadinis sakinys pakeičiamas taip:
            
            
            
               „Nuo 2021 m. liepos 1 d. Direktyva 2006/112/EB iš dalies keičiama taip:“;
            
            
            
               (2)3 straipsnis pakeičiamas taip:
            
            
               „3 straipsnis
                  Direktyvos 2009/132/EB pakeitimas
            
            
               Nuo 2021 m. liepos 1 d. išbraukiama Direktyvos 2009/132/EB IV antraštinė dalis.“;
            
            
            
               (3)4 straipsnio 1 dalis iš dalies keičiama taip:
            
            
               (a)antra pastraipa pakeičiama taip:
            
            
               „Valstybės narės ne vėliau kaip 2021 m. birželio 30 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos 2 ir 3 straipsnių. Jos nedelsdamos pateikia Komisijai tų teisės aktų nuostatų tekstą.“;
            
            
               (b)ketvirta pastraipa pakeičiama taip:
            
         
         
            
               „Priemones, būtinas, kad būtų laikomasi šios direktyvos 2 ir 3 straipsnių, jos taiko nuo 2021 m. liepos 1 d.“;
            
            
            
               2 straipsnis 
                  Direktyvos (ES) 2019/1995 pakeitimai
            
            
               Direktyvos (ES) 2019/1995 2 straipsnio 1 dalies pirma ir antra pastraipos pakeičiamos taip:
            
            
               „Valstybės narės ne vėliau kaip 2021 m. birželio 30 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.
            
            
               Tas priemones jos taiko nuo 2021 m. liepos 1 d.“
            
            
            
               3 straipsnis
                  Įsigaliojimas
            
            
               Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               4 straipsnis
                  Adresatai
            
            
               Šis sprendimas skirtas valstybėms narėms.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        2017 m. gruodžio 5 d. Tarybos direktyva (ES) 2017/2455, kuria iš dalies keičiamos Direktyvos 2006/112/EB ir Direktyvos 2009/132/EB nuostatos, susijusios su tam tikromis pridėtinės vertės mokesčio prievolėmis, taikomomis paslaugų teikimui ir nuotolinei prekybai prekėmis (OL L 348, 2017 12 29, p. 7).
               
               
                  
                     (2)
                  
                        2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).
               
               
                  
                     (3)
                  
                        2009 m. spalio 19 d. Tarybos direktyva 2009/132/EB dėl Direktyvos 2006/112/EB 143 straipsnio b ir c punktų taikymo, neapmokestinant galutinio tam tikrų prekių importo pridėtinės vertės mokesčiu (OL L 292, 2009 11 10, p. 5). 
               
               
                  
                     (4)
                  
                        2019 m. lapkričio 21 d. Tarybos direktyva (ES) 2019/1995, kuria iš dalies keičiamos Direktyvos 2006/112/EB nuostatos, susijusios su nuotoline prekyba prekėmis ir tam tikromis šalies viduje tiekiamomis prekėmis (OL L 310, 2019 12 2, p. 1–5).
               
               
                  
                     (5)
                  
                        
                  http://www.consilium.europa.eu/en/press/press-releases/2016/05/25-conclusions-vat-action-plan/
                   
               
               
                  
                     (6)
                  
                        COM(2015) 192 final.
               
               
                  
                     (7)
                  
                        COM(2015) 550 final.
               
               
                  
                     (8)
                  
                        COM(2016) 179 final.
               
               
                  
                     (9)
                  
                        KOMISIJOS TARNYBŲ DARBINIS DOKUMENTAS „POVEIKIO VERTINIMAS“, pridedamas prie pasiūlymų dėl Tarybos direktyvos, Tarybos įgyvendinimo reglamento ir Tarybos reglamento dėl tarpvalstybinei įmonių e. prekybai su vartotojais taikomo PVM modernizavimo, https://eur-lex.europa.eu/legal-content/EN/TXT/?uri=SWD:2016:0379:FIN.
               
               
                  
                     (10)
                  
                        Pasiūlymas dėl TARYBOS DIREKTYVOS, kuria dėl tam tikrų pridėtinės vertės mokesčio prievolių, taikomų paslaugų teikimui ir nuotolinei prekybai prekėmis, iš dalies keičiamos Direktyva 2006/112/EB ir Direktyva 2009/132/EB,COM/2016/0757 final – 2016/0370 (CNS), https://eur-lex.europa.eu/legal-content/LT/TXT/?qid=1586260266830&uri=CELEX:52016PC0757.
               
               
                  
                     (11)
                  
                        OL C , , p. .
               
               
                  
                     (12)
                  
                        OL C , , p. .
               
               
                  
                     (13)
                  
                        2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).
               
               
                  
                     (14)
                  
                        2017 m. gruodžio 5 d. Tarybos direktyva (ES) 2017/2455, kuria iš dalies keičiamos Direktyvos 2006/112/EB ir Direktyvos 2009/132/EB nuostatos, susijusios su tam tikromis pridėtinės vertės mokesčio prievolėmis, taikomomis paslaugų teikimui ir nuotolinei prekybai prekėmis (OL L 348, 2017 12 29, p. 7).
               
               
                  
                     (15)
                  
                        2019 m. lapkričio 21 d. Tarybos direktyva (ES) 2019/1995, kuria iš dalies keičiamos Direktyvos 2006/112/EB nuostatos, susijusios su nuotoline prekyba prekėmis ir tam tikromis šalies viduje tiekiamomis prekėmis (OL L 310, 2019 12 2, p. 1).